Oficialusis leidinys 140 E , 09/06/2005 p. 0163 - 0164



P6_TA(2004)0016 Voivodina: išpuoliai prieš mažumas Europos Parlamento rezoliucija dėl išpuolių prieš mažumas Voivodinoje Europos Parlamentas, - atsižvelgdamas į ankstesnes rezoliucijas dėl Serbijos ir Juodkalnijos bei Jugoslavijos, - atsižvelgdamas į rezoliucijas dėl 2002 m. lapkričio 7 d. [1] ir 2003 m. lapkričio 20 d. [2] Komisijos metinių pranešimų dėl padėties Pietryčių Europos šalių stabilizavimo ir jų vienijimo proceso, - atsižvelgdamas į Darbo tvarkos taisyklių 115 straipsnio 5 dalį, A. atsižvelgdamas į Europos Sąjungos pastangas skatinti demokratizaciją ir pagarbą žmogaus bei mažumų teisėms Serbijos Respublikoje bei Serbijos ir Juodkalnijos Valstybių Sąjungoje, B. atsižvelgdamas į dažnus išpuolius prieš mažumas, ypač vengrų mažumą, Voivodinoje per pastaruosius mėnesius, C. žinodamas, kad toliau smurtaujama prieš vengrų etninei mažumai priklausančius Serbijos piliečius, kaip rodo paskutiniai įvykiai keliuose Voivodinos provincijos miestuose: išniekinami antkapiai daugelyje vietovių, padaugėjo antivengriškų užrašų, deginamos Vengrijos Respublikos vėliavos, policijos vykdomas fizinis smurtas prieš vengrų mažumai atstovaujantį merą, D. pažymėdamas, kad nors ir galima manyti, jog šie incidentai yra vietinės reikšmės arba pavieniai, vis dėlto kyla pavojus, kad jie gali išplisti įvairiomis kryptimis, E. kadangi per paskutinius pusantrų metų Serbijos centrinės ir vietos valdžios institucijos nesugebėjo užtikrinti, kad būtų gerbiamos pagrindinės žmogaus (įskaitant etninių ir tautinių mažumų) teisės ir kaltieji būtų nubausti, F. labai susirūpinęs, kad Serbijos institucijos neatsižvelgia į smurtą,dažnai laikydamos jį vandalizmu ir atsisakydamos pripažinti, jog jis vykdomas dėl nacionalistinių ar sektantiškų motyvų, G. kadangi Europos Sąjunga ir jos valstybės narės nuolatos reikalavo gerbti pagrindines vertybes ir mažumų teises visame regione, H. pažymėdamas, kad Belgrado institucijos neseniai ėmėsi iniciatyvos šiai rimtai padėčiai išspręsti ir tikėdamasis, kad jos imsis konkretesnių priemonių, 1. išreiškia didelį susirūpinimą dėl dažnų žmogaus teisių pažeidimų Voivodinos provincijoje; 2. ragina Serbijos Respublikos bei Serbijos ir Juodkalnijos Valstybių Sąjungos valdžios institucijas pripažinti šiuos smurto veiksmus nusikalstamais remiantis galiojančiais teisės aktais ir atkakliai tvirtina, jog būtina imtis skubių veiksmingų priemonių, kad ateityje tokie atvejai neliktų nesprendžiami ir jiems būtų užkirstas kelias; 3. primena Serbijos Respublikos bei Serbijos ir Juodkalnijos Valstybių Sąjungos vyriausybėms, kad vienas iš pagrindinių Stabilizavimo ir vienijimo proceso principų ir būtina sąlyga tolesniems santykiams su Europos Sąjunga, įskaitant ir nuolatinius ryšius su visomis kaimyninėmis šalimis, yra laisvės, demokratijos, pagarbos žmogaus ir mažumų teisėms bei pagrindinėms laisvėms ir teisinės valstybės principų laikymasis; 4. ragina Voivodinos regiono asamblėją skubiai imtis priemonių šiems klausimams spręsti ir sukurti tokią politinę aplinką, kurioje būtų lengviau spręsti visų piliečių rūpesčius ir įgyvendinti jų troškimus bei užtikrinti saugumą ir teisės viršenybę regione; 5. ragina savo Delegaciją ryšiams su Albanija, Bosnija ir Hercegovina, Serbija ir Juodkalnija (įskaitant Kosovą) išsiųsti į minėtą provinciją misiją, kad būtų išaiškinti faktai, ir apie juos pranešti Užsienio reikalų komitetui ir jo Žmogaus teisių pakomitečiui, kad būtų galima numatyti tolesnius veiksmus; 6. ragina Tarybą ir Komisiją taip pat atidžiai stebėti įvykius Voivodinoje ir pasinaudoti politine Europos Sąjungos įtaka, siekiant iškelti šį klausimą visoms institucijoms Serbijos Respublikoje bei Serbijos ir Juodkalnijos Valstybių Sąjungoje; 7. įpareigoja Pirmininką perduoti šią rezoliuciją Serbijos Respublikos bei Serbijos ir Juodkalnijos Valstybių Sąjungos vyriausybėms ir parlamentams, Voivodinos provincijos institucijoms, Pietryčių Europos šalių stabilumo pakto specialiajam koordinatoriui ir ESBO. [1] OL C 16 E, 2004 1 22, p. 98. [2] OL C 87 E, 2004 4 7, p. 521. --------------------------------------------------